
Dekning av underskudd for 2005 ved Studenthuset Driv AS

Studentsamskipnaden i Tromsø har sendt brev til Høgskolen i Tromsø og Universitetet i Tromsø hvor det fremgår at Studenthuset Driv AS vil få et underskudd på om lag kr 1,5 mill. for 2005. Studentsamskipnaden søker om ytterligere tilskudd fra Universitetet til dekning av underskuddet, og det bes om snarlig tilbakemelding slik at regnskapet for 2005 kan avsluttes.

Universitetsdirektøren vil i denne saken legge frem forslag om et ekstraordinært tilskudd til Studenthuset Driv AS på kr 750 000 til delfinansiering av underskuddet for 2005 under forutsetning av at Studentsamskipnaden og Høgskolen dekker sine andeler. Det vises for øvrig til orientering for universitetsstyret i møte 13. oktober 2005 om den økonomiske situasjonen for Studenthuset Driv AS samt sak S 80-05 Statsbudsjettet 2006 – fordeling av bevilgningen – hovedfordelingen der det, angående tilskuddet for 2006 til Studenthuset Driv AS, ble gjort oppmerksom på at det kunne bli aktuelt med underskuddsdekning for 2005. 

Studenthuset Driv AS har siden oppstarten hatt en vanskelig økonomisk situasjon med til dels betydelige underskudd. Disse har blitt dekket gjennom ekstraordinære tilskudd fra Universitetet, Høgskolen, Studentsamskipnaden og studentorganisasjonene (semesteravgiften). Tabellen nedenfor viser tilskuddsnivået fra ulike parter for perioden 2001 – 2004, ordinære tilskudd for 2005 samt ekstraordinært tilskudd for 2005 (antatt fordeling av underskuddsdekning for 2005).

	
	
	2001
	2002
	2003

	2004
	2005

	Universitetet
	Ordinært
	300
	300
	400
	600
	750

	
	Ekstraordinært
	423
	361
	
	600
	750

	
	Samlet
	723
	661
	400
	1 200
	1 500

	
	
	
	
	
	
	

	Høgskolen
	Ordinært
	100
	100
	100
	200
	200

	
	Ekstraordinært
	141
	120
	
	200
	250

	
	Samlet
	241
	220
	100
	400
	450

	
	
	
	
	
	
	

	Studentsamskipnaden
	Ordinært
	
	500
	500
	500
	500

	
	Ekstraordinært
	
	
	
	400
	500

	
	Samlet
	0
	500
	500
	900
	1 000

	
	
	
	
	
	
	

	Semesteravgiften
	
	850
	875
	715
	890
	890

	
	
	
	
	
	
	

	Samlet
	
	1 814
	2 256
	1 715
	3 390
	 3 840


Universitetsdirektøren anser Studenthuset Driv AS som en viktig del av studentenes velferdstilbud, og er fortsatt innstilt på at Universitetet sammen med øvrige parter skal sikre videre drift. Det foreslås derfor at Universitetet tildeler kr 750 000 til delfinansiering av underskuddet ved Studenthuset Driv AS for 2005. 

Det er tatt kontakt med Høgskolen angående dekning av underskuddet for Studenthuset Driv AS. Etter det universitetsdirektøren kjenner til, vil høgskoledirektøren legge frem sak for høgskolestyret med innstilling om at Høgskolen dekker kr 250 000 under forutsetning av at Universitetet dekker sin andel.

Det er innkalt til ekstraordinær generalforsamling for Studenthuset Driv AS den 22. mars 2006 der det bl.a. skal behandles en sak om evaluering av Studenthuset Driv AS. I denne saken fremmes det forslag om at Studentsamskipnaden dekker kr 500 000, og at det samtidig bes om at Universitetet og Høgskolen er med på underskuddsdekningen for regnskapsåret 2005. 

Med bakgrunn i den vanskelige økonomiske situasjonen ved Driv høsten 2005 vedtok den ekstraordinære generalforsamlingen i Driv den 25. oktober 2005 å gjennomføre en ekstern evaluering av konseptet/driften av Studenthuset Driv AS. Denne rapporten er nå ferdig, og følger vedlagt denne saken til orientering. Rapporten trekker perspektivene fremover, og peker på en rekke tiltak for driften av Studenthuset Driv AS.

Driv har tidligere gjennomført en rekke strukturelle endringer i driften, herunder omorganiseringer og effektiviseringer. Rapporten tyder på at det gjenstår flere tiltak for at den videre driften skal kunne sikres. En del tiltak er allerede gjennomført parallelt med at rapporten er utarbeidet. 

Rapporten tyder på at det samlede ordinære tilskuddet ikke nødvendigvis må økes, men at Studenthuset Driv AS kan holde seg innenfor opprinnelige fastsatte rammer forutsatt at en rekke tiltak iverksettes. Universitetsdirektøren forutsetter at rapporten blir grundig behandlet i Drivs og Studentsamskipnadens organer, og at det i det videre arbeidet legges et sterkt fokus på effektivisering av driften for å komme i balanse i forhold til det ordinære tilskuddsnivået.

Dersom Studentsamskipnaden ser det som nødvendig med ytterligere tilskudd til Studenthuset Driv AS for 2006, må Studentsamskipnaden komme snarlig tilbake til dette. En avklaring av et eventuelt økt tilskudd til Studenthuset Driv AS må skje i samarbeid med Høgskolen, Studentsamskipnaden, Universitetet og studentorganisasjonene. Det nevnes her at universitetsstyret i sak S 80-05 om fordelingen av bevilgningen over statsbudsjettet for 2006 vedtok et tilskudd til Studenthuset Driv AS for inneværende år på kr 750 000. Dette var i samsvar med innspillet fra Studentsamskipnaden.

Oppsummering

For 2005 vil Studenthuset Driv AS få et underskudd på om lag kr 1,5 mill. Universitetsdirektøren foreslår at Universitetet dekker kr 750 000 under forutsetning om at Høgskolen dekker kr 250 000 og Studentsamskipnaden dekker kr 500 000. Dette vil tilsvare samme relative fordeling mellom institusjonene som fordelingen av underskuddet for 2004. Universitetets ekstraordinære tilskudd på kr 750 000 foreslås dekket innenfor tildelingen for dekning av Universitetets fellesutgifter for 2006.

Fordelingen mellom Universitetet og Høgskolen er også i samsvar mellom den ”normale kostnadsfordelingen” mellom institusjonene på 25/75, som er et uttrykk for studentandelene ved institusjonene. 

Innstilling til vedtak:

1. Universitetet i Tromsø tildeler kr 750 000 som ekstraordinært tilskudd til delfinansiering av underskuddet for 2005 ved Studenthuset Driv AS under forutseting av at Studentsamskipnaden og Høgskolen dekker sine andeler.

2. Beløpet dekkes innenfor tildelingen for dekning av Universitetets fellesutgifter for 2006.

3. Dersom Studentsamskipnaden vurderer det slik at den fastsatte økonomiske rammen for Studenthuset Driv AS for 2006 ikke er tilstrekkelig, og vil be om ytterligere tilskudd fra utdanningsinstitusjonene, må slik anmodning fremmes snarlig. 

Tromsø, 16.03.2006

	Jan Larsen
	

	universitetsdirektør
	

	
	Håvard Bekkelund

	
	personal- og økonomidirektør


Vedlegg: 


1. Brev fra Studentsamskipnaden av 31.01.06 vedrørende ekstra driftsstøtte til Studenthuset Driv AS for 2005

2. Rapport om Studenthuset Driv AS, unntatt offentlighet, jf. offl. § 6,1.2.b.

� Underskuddet for 2003 ble dekket ved at Studentsamskipnaden omgjorde langsiktig lån til aksjekapital i Studenthuset Driv AS, og at denne deretter ble avskrevet. 

